**ZÁPIS č. 6**

**Z RIADNEHO ZASADNUTIA SPRÁVNEJ RADY TASR**

**10. septembra 2024 so začiatkom o 15.00 h**

**Prítomní členovia Správnej rady:** Jozef Bednár, Alena Mezeiová, Michal Pidanič**,** Alexander Riabov

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

**UZNESENIE č. 01/10/09/2024:**

Členovia rady schválili tento program zasadnutia:

1. **Správa o činnosti a hospodárení Tlačovej agentúry Slovenskej republiky za 1. polrok 2024**
2. **Rôzne**

ZA: 4 PROTI: 0 ZDRŽAL SA: 0

J. Bednár

A. Mezeiová

M. Pidanič

A. Riabov

**Uznesenie bolo prijaté.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Správa o činnosti a hospodárení Tlačovej agentúry Slovenskej republiky za 1. polrok 2024**

Ako uviedol V . Puchala, Tlačová agentúra Slovenskej republiky (TASR) splnila v I. polroku 2024 všetky úlohy, ktoré jej ukladá zákon č. 385/2008 Z. z. o Tlačovej agentúra Slovenskej republiky a o zmene niektorých zákonov v znení neskorších predpisov (ďalej len zákon o TASR).

TASR v I. polroku 2024 dôsledne splnila úlohy vyplývajúce zo Zmluvy o podmienkach použitia nárokovateľného príspevku zo štátneho rozpočtu č. MK-177/2023/M medzi TASR a MK SR, ktorá bola uzatvorená dňa 05. 01. 2024.

TASR vyhľadávala aktuálne, včasné, overené, neskreslené a nestranné informácie o udalostiach v politike, ekonomike, kultúre, samospráve, športe a ďalších oblastiach života doma i v zahraničí, ktoré spracovávala formou textových súborov, zvukových záznamov a zvukovo-obrazových záznamov. Informácie uchovávala v svojich archívoch.

Správy vydávala v slovenskom jazyku, anglickom a maďarskom jazyku.

TASR vydala v hodnotenom období 126 806 multimediálnych správ. V slovnom spravodajstve priniesla 70 514 správ, vydala 7 361 zvukov, 47 036 fotografií a 1 895 videospráv. TASR TV odvysielala naživo 236 prenosov tlačových konferencií.

Novela zákona o TASR vytvorila od 1. januára 2024 stabilnejší rámec financovania verejnoprávnej agentúry a úloh vo verejnom záujme. Ad hoc uzatvárané dohody so štátom nahradil nárokovateľný príspevok zo štátneho rozpočtu vo výške 0,0029 percenta z HDP.

Príjmy TASR za I. polrok 2024 boli vo výške 5 026 571, výdavky boli vykázané vo výške 3 148 252 EUR. Tlačová agentúra I. polrok 2024 ukončila s prebytkom vo výške 1 878 319 EUR.

Výšku položky granty a transfery (EK 310) ovplyvnil príspevok Ministerstva kultúry SR, ktorý bol na základe zmluvy o poskytovaní služieb vo verejnom záujme poskytnutý tlačovej agentúre na rok 2024 vo výške 3 179 710,80 EUR. Uvedené finančné prostriedky boli poskytnuté na krytie bežných výdavkov a boli prijaté v plnej výške v I. polroku 2024.

Súhrnné náklady dosiahli za I. polrok výšku 2 805 448 EUR. Celkové výnosy za hodnotené obdobie dosiahli čiastku 2 964 370 EUR. Agentúra ukončila I. polrok so ziskom vo výške 158 922 EUR.

TASR priniesla všetky podstatné informácie z domova, zahraničia, ekonomiky, kultúry, športu a ďalších oblastí života. Významnými spravodajskými projektmi boli voľby prezidenta SR a voľby do Európskeho parlamentu. Agentúra dala rovnaký priestor všetkým kandidujúcim subjektom, volebný deň zaznamenala multimediálne v Bratislave i v regiónoch. TASR bola záložným pracoviskom Štatistického úradu SR pre zverejňovanie výsledkov volieb.

TASR informovala o problematike kompetenčného zákona, novele Trestného zákona, dianí v súdnictve, cenách energií, vyplácaní rodičovských dôchodkov, schválení trinástych dôchodkov, bezpečnostných otázkach.

Redaktori boli pri rokovaniach vlády SR v Bratislave i v regiónoch, pri riadnych i mimoriadnych schôdzach Národnej rady SR či pri kľúčových rozhodnutiach Ústavného súdu SR i ďalších súdov.

Neočakávanou mimoriadnou udalosťou bol atentát na premiéra SR Roberta Fica. TASR bola jedným z prvých médií, ktorá vďaka prítomnosti regionálnej redaktorky a fotografa na mieste udalosti o tomto čine informovala.

Zahraničná redakcia sledovala konflikt na Ukrajine i v Pásme Gazy, primárky v USA, voľby prezidenta v Rusku, parlamentné voľby vo Francúzsku. Osobitní spravodajcovia TASR sprevádzali na zahraničných cestách ústavných činiteľov.

V exportnom anglickom a maďarskom servise dominovali témy volieb a atentátu na premiéra, ekonomický a politický vývoj na Slovensku, úspechy Petry Vlhovej či výstupy dvoch žien zo SR na Mount Everest.

Redaktori TASR vycestovali s prezidentkou na oficiálnu návštevu Kanady a USA, v apríli boli v Poľsku, koncom mája v Rakúsku. Zúčastnili sa na stretnutí premiéra R. Fica s nemeckým kancelárom v Berlíne. Cestovali aj na Cyprus s ministrom zahraničných vecí J. Blanárom. S novým prezidentom P. Pellegrinim absolvovali koncom júna  prvú zahraničnú cestu do Českej republiky a do Bruselu.

V oblasti športu reportéri vyrazili na Svetový pohár v lyžovaní s Petrou Vlhovou do Kranskej Hory i Flachau. TASR zaznamenala MS v hokeji v ČR i účasť slovenských futbalistov na EURE 24 v Nemecku.

Dokumentačná redakcia priniesla profily a rozhovory s jubilantmi ako napr. Oldo Hlaváček, Ján Kozák, Ivan Štrpka, Miloš Mečíř, Štefan Kvietik, Juraj Nvota, Ľuboš Zeman či Ivan Bella.

Agentúra zaznamenávala udalosti na celoslovenskej i regionálnej úrovni. V regiónoch posilnila a obmenila svoje redakčné tímy, pribudol spravodajca v Púchove, fotografka v Prešove a nový vydávajúci v Žiline. Regionálne pokrytie je relevantné nielen v bežnom období, ale jeho význam stúpa i pri mimoriadnych udalostiach ako bol atentát na premiéra SR v Novákoch.

Veľkým prínosom v zahraničnom spravodajstve je pozícia stálej spravodajkyne v Prahe. Pražská redaktorka prináša správy, fotografie i videá, ktoré sú významným oživením agentúrnych servisov. TASR v hodnotenom období posilnila pozíciu spravodajcu pre dianie v Bruseli, pripravuje sa nová pozícia spravodajcu v Poľsku.

TASR zmluvne spolupracuje s vyše 20 zahraničnými agentúrami, vrátane AP, francúzskej AFP, nemeckej DPA, čínskej Xinhua, tureckej Anadolu, talianskej ANSA, kórejskej Yonhap. V prvom polroku 2024 TASR podpísala zmluvu s agentúrou Reuters, agentúrou TASS a Ukrinform. Ide o obojstranné zmluvy, ktoré zahŕňajú vzájomné preberanie informácií v anglickom jazyku. Cieľom TASR je posilniť rozmanitosť zdrojov a výraznejšie využívať menšie národné agentúry (napr. chorvátska HINA, rakúska APA, bulharská BTA, portugalská Lusa apod.).

TASR v zmysle úloh vo verejnom záujme a zákona 395/2002 o archívoch a registratúrach dopĺňala svoj rozsiahly fotoarchív, prinášala vyhlásenia, oznámenia, stanoviská oprávnených subjektov, zabezpečovala informácie v dvoch cudzích jazykoch. Web teraz.sk i tasr.sk zverejňovali bezplatne všetky podstatné informácie pre verejnosť. K dispozícii boli špeciálne sekcie pri voľbách či iných veľkých podujatiach.

Agentúrne spravodajstvo je prístupné pre všetky mestá a obce a pre všetky školy na Slovensku, ktoré majú voľný vstup do klientskej zóny.

TASR je povinný subjekt v rámci zákona č. 69/2018 Z. z. o kybernetickej bezpečnosti a zákona č. 95/2019 Z. z. o informačných technológiách vo verejnej správe. Na základe vykonaného auditu kybernetickej bezpečnosti v TASR agentúra spracovala projekt „Zvýšenie kybernetickej bezpečnosti TASR“, ktorým reagovala na výzvu MIRRI na podpora v oblasti kybernetickej a informačnej bezpečnosti.

TASR je oficiálnym zhotoviteľom portrétov hlavy štátu Slovenskej republiky. Fotograf Pavol Neubauer fotografoval všetkých prezidentov a prezidentku od vzniku republiky. V tomto roku túto štafetu prebral vedúci Obrazovej redakcie TASR Michal Svítok. Portrét prezidenta Petra Pellegriniho agentúra distribuuje úradom, školám a ďalším záujemcom.

TASR v hodnotenom období rozšírila nový moderný systém pre distribúciu a uchovávanie fotografií Fotobanka TASR, ktorý priniesol odberateľom i verejnosti vyšší užívateľsky komfort. V jednom webovom prostredí zjednotil všetky doterajšie platformy pre aktuálne či archívne fotografie. Pribudla možnosť online e shopu pre záujemcov o jednotlivé fotografie. Ponuka sa rozšírila o archívne fotografie AP, rokuje sa o ďalších možnostiach spolupráce so zahraničnými agentúrami. Fotobanka TASR je prístupná verejnosti.

TASR v prvom polroku obstarala novú fototechniku pre redaktorov (fotoaparáty, šošovky, príslušenstvo) na skvalitnenie plnenia úloh vo verejnom záujme. Obmenila a doplnila sa aj technika pre živé prenosy tlačových konferencií.

Zmeny nastali na poste vedúceho Domácej redakcie TASR. Novým vedúcim sa stal Jozef Gruchalák. V Zahraničnej redakcii TASR pribudla pozícia redaktora, ktorý sa špeciálne venuje oblasti vedy a techniky. Personálne rozšírená bola Dokumentačná redakcia, čo sa výrazne odzrkadlilo na počte profilov osobností pri ich životnom jubileu i na doplnkových chronológiách a prehľadoch udalostí.

TASR sa vyrovnávala s obmenou redakčných tímov, či už vplyvom odchodov na rodičovskú dovolenku alebo prechodom redaktorov do iných médií za výhodnejších platových podmienok. Agentúra valorizovala mzdy zamestnancov, aby pomohla stabilizovať redakčné tímy.

Personálne zmeny nastali v Správnej rade TASR. Funkčné obdobie členov rady Petra Mestického, Jozefa Tuhovčáka, Ladislava Mikuša a Jozefa Bednára vypršalo dňa 26. februára 2024. Funkčné obdobie zástupkyne zamestnancov Aleny Mezeiovej skončilo 4. marca 2024. Zamestnanci TASR si zvolili Alenu Mezeiovú za svoju zástupkyňu na ďalšie volebné obdobie. Jej mandát začal plynúť 5. marca 2024. Národná rada SR zvolila za členov rady Jozefa Bednára (oblasť žurnalistiky), Alexandra Riabova (oblasť ekonómie) a Michala Pidaniča (oblasť práva), ktorým začal plynúť mandát od 22. mája 2024. Miesto odborníka na technológie je zatiaľ neobsadené.

Od januára 2024 začala druhá etapa projektu European Newsroom, na ktorom TASR spolupracuje s nemeckou agentúrou DPA a ďalšími európskymi agentúrami.

Rokovania s klientom Markíza Slovakia zabezpečili udržanie zmluvného vzťahu aj s novým vedením televízie, avšak nová zmluva upravila rozsah a obsah odoberaného spravodajstva.

Koncové médiá TASR zabezpečovali zverejňovanie všetkých podstatných informácií o dianí v štáte, udalostiach v zahraničí, ekonomike, kultúre, športe a v mnohých ďalších oblastiach života. Informácie boli dostupné širokej verejnosti a nie sú spoplatňované. Verejne dostupné sú aj živé prenosy tlačových konferencií a relácie TASR TV.

TASR patrí k najväčším vysielateľom živých prenosov tlačových konferencií v slovenskom online priestore. TASR TV okrem živých prenosov pripravuje aj diskusné relácie o domácej a zahraničnej politike.

Web Teraz.sk priniesol špeciálne sekcie k významným udalostiam ako boli voľby či futbalové ME. Sekcia k atentátu na premiéra bola dvojjazyčná, v slovenčine a angličtine.

V prvej polovici roku 2024 TASR TV opäť posilnila svoju pozíciu medzi slovenskými internetovými médiami. Zvýšil sa počet odberateľov a sledovateľov na sociálnych sieťach. Vďaka zavedeniu nových postupov a technických riešení výrazne zvýšila obrazovú a zvukovú kvalitu živých prenosov. Vysielanie živých prenosov je teraz čiastočne zautomatizované na duálne streamovanie na platformy YouTube a Facebook, čo zaručuje širší dosah a lepšiu interakciu s divákmi. V pokročilej fáze je testovanie paralelných prenosov do archívu, čo umožní v blízkej budúcnosti nielen uchovávať obsah, ale aj zlepšiť jeho dostupnosť.

Pre budúcnosť je kľúčová najmä stabilita prenosov zabezpečením tzv. bondingu internetu. Internet bonding spája viacero internetových pripojení (napr. Wi-Fi, LTE, ethernet) do jedného silného a stabilného pripojenia, čo je obzvlášť dôležité pri živom vysielaní, kde stabilita signálu ovplyvňuje kvalitu a plynulosť prenosu.

Ozvučovanie otázok novinárov je cieľ, ktorý by mal byť implementovaný v budúcom polroku.

TASR vypracovala v I. polroku projekt XML formátov na bezplatný odber informácií vo verejnom záujme. Odberatelia, ktorí majú záujem o bezplatné využívanie najdôležitejších informácií pre svoje weby vo forme perexu a fotografie, môžu sa zaregistrovať a využívať túto službu podľa svojej potreby.

Ako služba verejnosti pribudla na webe teraz.sk možnosť automatického hlasného čítania správ.

TASR garantovala na UCM v Trnave výučbu predmetu Agentúrna žurnalistika. Výučbu zabezpečuje manažment a vedúci redaktori TASR. Je to spôsob výchovy k dôvere vo verejnoprávny produkt i výchovy nových zamestnancov.

Produkty TASR v súčasnosti zmluvne odoberajú všetky relevantné médiá na trhu. TASR je dobrá značka, je to užitočná a efektívna agentúra, ktorá prináša správy postavené na faktoch a jasných zdrojoch.

Členovia Správnej rady v rozprave ocenili zmenu financovania agentúry, ktorá viedla k zastabilizovaniu situácie. Rovnako vyzdvihli vysokoprofesionálnu prácu redaktorov spravodajstva, vďaka ktorej je agentúra vnímaná ako nezávislé médium. Ocenili tiež investičné zámery (nákup fototechniky, nové streamovacie zariadenia) a celkový manažment agentúry.

Po krátkej rozprave vzali materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne**

**UZNESENIE č. 02/10/09/2024:**

Správna rada v súlade so Zákonom č. 385/2008 Z. o Tlačovej agentúre Slovenskej republiky , § 12 ods. 1 b) vzhľadom na kvalitu plnenia úloh odsúhlasila pre generálneho riaditeľa odmenu za rok 2023 vo výške 2-násobku mesačnej mzdy.

ZA: 4 PROTI: 0 ZDRŽAL SA: 0

J. Bednár

A. Mezeiová

M. Pidanič

A. Riabov

**Uznesenie bolo prijaté.**

Členovia Správnej rady sa dohodli na najbližších termínoch rokovaní: 22/10, 5/11, 3/12.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava 10. septembra 2024

Zapísal:

Jozef Bednár v.r.